《金菊对芙蓉 秋水堂纪事》
清代·姚燮

轻暖轻寒，疑晴疑雨，坐人水阁当中。正金羊晕蜡，玉马摇虹。

是春花影。春鬟影。乱酒边、香脆云松，沉沉夜色，深深笑语，密密帘栊。

却喜带醉生慵。尽眉疏痕翠，靥浅涡红。更冰弦细擘，茜袖低笼。

是春欢曲。春愁曲。奈凄凉、座有吴侬。梦回人远，门开天晓，日上烟空。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。